**GUVERNUL REPUBLICII MOLDOVA**

**HOTĂRÎRE** nr.

din \_\_\_\_\_\_\_\_\_\_\_\_\_\_\_\_

Chişinău

**cu privire la aprobarea proiectului de Lege privind organizarea şi exercitarea profesiei de medic veterinar**

Guvernul HOTĂRĂŞTE:

Se aprobă şi se prezintă Parlamentului spre examinare proiectul de lege privind organizarea şi exercitarea profesiei de medic veterinar

**Prim-ministru Pavel FILIP**

Contrasemnează:

Ministru justiţiei Vladimir CEBOTARI

Ministru agriculturii,

dezvoltării regionale

și mediului Vasile BÎTCA

Proiect

**PARLAMENTUL REPUBLICII MOLDOVA**

**LEGE**

**Nr.**

**privind organizarea şi exercitarea profesiei de medic veterinar**

Parlamentul adoptă prezenta lege organică.

**CAPITOLUL I**

**DISPOZIŢII GENERALE**

**Articolul 1.** Obiectul de reglementare şi sfera de aplicare

Prezenta lege stabileşte şi reglementează condiţiile organizatorice şi formele de exercitare a profesiei de medic veterinar, precum şi înfiinţarea, organizarea şi funcţionarea Colegiului Medicilor Veterinari din Republica Moldova (în continuare – Colegiul).

**Articolul 2.** Noţiuni principale

În scopul aplicării prezentei Legi se definesc următoarele noţiuni principale:

***Medic veterinar*** – orice persoană care este cetățean al Republicii Moldova sau cetățean străin, care posedă diploma de studii superioare sau diploma de studii superioare integrate în medicină veterinară, eliberată de o instituție de învățământ superior din Republica Moldova ori din străinătate recunoscută și echivalată oficial în Republica Moldova.

***Medic veterinar de liberă practică*** – medic veterinar cu studii superioare sau studii superioare integrate în medicină veterinară care practică activităţi de asistenţă medicală veterinară de liberă practică, precum şi alte activităţi decât cele desfăşurate de medicul veterinar oficial.

***Medic veterinar oficial*** - medic veterinar cu studii superioare sau studii superioare integrate în medicină veterinară, având calitatea de funcţionar public, desemnat de autoritatea publică centrală de supraveghere sanitar veterinară pentru a practica activităţi sanitar veterinare de stat stabilite de ea şi care activează în cadrul Agenţiei Naţionale pentru Siguranţa Alimentelor.

***Membru asociat –*** titlu acordat medicilor veterinari care și-au exprimat în scris voința de asociere.

***Membru de onoare -*** titlu acordat medicilor veterinari și persoanelor care au contribuit în mod excepţional la promovarea profesiei de medic veterinar, drepturilor şi intereselor animalelor, cât și personalități, care s-au remarcat, cu deosebire, în domeniul medicinii veterinare.

**Articolul 3. Principiile generale ale exercitării profesiei de medic veterinar**

Principiile generale ale exercitării profesiei de medic veterinar sunt:

a) principiul legalităţii;

b) principiul egalității

c) principiul libertăţii;

d) principiul autonomiei;

e) principiul păstrării secretului profesional;

f) principiul „nu dăuna”;

g) principiul prevenției

**CAPITOLUL II**

**MEDICII VETERINARI**

**Secțiunea 1**

**EXERCITAREA PROFESIEI DE MEDIC VETERINAR**

**Articolul 4.** Profesia de medic veterinar

Profesia de medic veterinar poate fi exercitată de orice persoană care îndeplineşte următoarele condiţii:

a) este cetăţean al Republicii Moldova sau cetățean străin, stabilit cu domiciliu sau reşedinţă în Republica Moldova;

b) are diploma de studii superioare sau studii superioare integrate în medicina veterinară, eliberată conform legislaţiei Republicii Moldova sau obținută într-un alt stat, recunoscută și echivalată în condițiile stabilite de Guvern;

c) nu cade sub incidenţa restricţiilor şi incompatibilităţilor prevăzute de prezenta lege.

d) este atestată în condițiile prezentei legi.

e) este membru al Colegiului;

**Articolul 5.** Domeniul de activitate

(1) Activitatea de medic veterinar include:

a) medicina veterinară vizând sănătatea şi bunăstarea animalelor;

b) salubritatea și siguranța produselor alimentare;

c) diagnosticul de laborator veterinar;

d) supravegherea salubrităţii furajelor, furajelor medicamentate, premixurilor, concentratelor furajere, aditivilor furajeri, hranei pentru animale, altor produse nutritive destinate animalelor;

e) identificarea, înregistrarea şi trasabilitatea animalelor;

f) prescrierea, eliberarea, comercializarea cu amănuntul, administrarea şi aplicarea produselor farmaceutice de uz veterinar a raticidelor și dezinfectanţilor;

g) controlul inofensivităţii şi impactului asupra animalelor a produselor farmaceutice de uz veterinar, cosmetice, igienice, dezinfectanţilor, accesoriilor, altor produse destinate animalelor;

h) coordonarea şi autorizarea proiectelor de amplasare, construcţie şi exploatare a obiectelor veterinare și cele destinate animalelor, mărfurilor pentru animale, sacrificării animalelor, depozitării, procesării şi comercializării produselor de origine animală, alimentației publice, de nimicire a cadavrelor şi produselor ofensive;

(2) Activitatea medicului veterinar nu este activitate de întreprinzător

**Articolul 6.** Domeniile de colaborarea cu alte profesii

(1) Medicul veterinar poate conlucra cu organizaţii profesionale şi obşteşti din domeniul sănătăţii publice, cu parteneri sociali, cu autorităţi publice.

(2) Medicul veterinar îşi exercită funcţiile, în colaborare cu alte profesii, în următoarele domenii:

a) siguranța alimentară a statului;

b) protecţia sănătăţii publice şi a consumatorului;

c) creşterea, exploatarea şi furajarea animalelor;

d) reproducţia animalelor, înregistrarea, identificarea şi trasabilitatea animalelor;

e) producerea şi comercializarea produselor de uz veterinar;

f) cercetări şi activităţi de genetică animală fundamentală şi aplicată;

g) sănătatea şi bunăstarea animalelor domestice şi sălbatice;

h) producerea, transportul, colectarea, procesarea, depozitarea, introducerea pe piaţă, comercializarea, distribuţia, importul, exportul şi tranzitul produselor de origine animală;

i) protecţia mediului, prevenirea, combaterea şi controlul poluării;

j) statistica şi prognoza sanitar veterinară;

k) biotehnologii medical veterinare;

l) și alte domenii.

**Articolul 7.** Incompatibilităţi şi restricţii

(1) Exercitarea profesiei de medic veterinar este incompatibilă cu:

a) orice activitate sau ocupație care aduce atingere sau prejudicii demnității profesionale și încalcă codul Deontologic medical veterinar;

b) folosirea cunoştinţelor medicale veterinare în defavoarea sănătăţii animalelor sau cu scop criminal.

(2) Nu poate exercita profesia de medic veterinar:

a) persoana care a fost condamnată pentru săvârşirea cu intenţie a unei infracţiuni, în împrejurări legate de exercitarea profesiei de medic veterinar;

b) persoana căreia i s-a aplicat pedeapsa interdicţiei de a exercita profesia de medic veterinar, pe o durată stabilită prin hotărâre judecătorească definitivă;

c) persoană în privinţa căreia este instituită o măsură de ocrotire judiciară;

d) persoana care nu deţine actele de studii prevăzute la articolul 4, litera b).

**Articolul 8.** Continuitatea studiilor medicale veterinare

În cadrul exercitării profesiei de medic veterinar, continuitatea studiilor medicale veterinare se realizează prin:

a) pregătirea profesională continuă, conform programului elaborat şi aprobat de Colegiu;

b) perfecţionarea sistematică a cunoştinţelor şi deprinderilor practice ale medicilor la cursuri de reciclare şi la alte forme de stagiere;

c) atestarea cunoştinţelor teoretice şi a deprinderilor practice ale medicilor, cu aprecierea gradului de calificare, în modul stabilit de Colegiu;

d) stimularea activităţii veterinare de înaltă calificare;

e) susţinerea din partea statului a medicilor veterinari în dorinţa de perfecţionare a cunoştinţelor profesionale.

**Articolul 9.** Formele de exercitare a profesiei de medic veterinar

Profesia de medic veterinar poate fi exercitată:

a) în cadrul unei entități publice;

b) în sectorul privat;

c) în cadrul instituțiilor de învățământ profesional tehnic postsecundar, postsecundar nonterțial, superior, academic și de cercetare;

d) fundaţiile de profil, alte instituţii publice şi private.

**Articolul 10.** Atestarea și gradele de calificare a medicilor veterinari.

(1) Pentru menţinerea calificării şi ridicarea nivelului de pregătire şi de responsabilitate profesională, medicii veterinari sunt supuşi atestării cu o periodicitate de 5 ani, în vederea obținerii gradelor de calificare.

(2) Gradele de calificare sunt:

a) medic veterinar de categoria superioară;

b) medic veterinar de categoria I;

c) medic veterinar de categoria II;

d) medic veterinar de categoria III;

(3) Regulamentul atestării și obținerii gradelor de calificare se elaborează de Colegiu;

**Articolul 11.** Secretul profesional

(1) Medicii veterinari sunt obligați să păstreze secretul profesional. Sunt eliberaţi de această obligaţie în cazul audierii în calitate de martori, la cererea organelor de urmărire penală, a procuraturii şi instanţei judecătoreşti în legătură cu efectuarea urmăririi penale sau cercetării de cauză.

(2) Obligaţia de a păstra secretul profesional nu este limitată în timp.

**Secțiunea 2**

**DREPTURILE ŞI OBLIGAŢIILE MEDICULUI VETERINAR**

**Articolul 12.** Drepturile profesionale ale medicului veterinar

Medicul veterinar este în drept:

a) să acorde asistență medicală veterinară, să ateste starea de sănătate a animalelor și să acorde primul ajutor medical veterinar de urgenţă;

b) să prescrie medicamente de uz veterinar;

c) să întreprindă măsuri pentru protejarea teritoriul tării de întroducerea și răspîndirea bolilor infecțioase și să solicite aplicarea măsurilor de carantină;

d) să stabileasca gradul de suferința a animalelor;

e) să execute expertiza medico legală a animalelor;

f) să eutanasieze animale;

g) să interpreteze rezultatele analizelor de laborator;

h) să reclameze efectele adverse (nocive) a medicamentelor de uz veterinar;

i) să-şi ridice nivelul de pregătire profesională;

j) să fie remunerat conform funcţiei ocupate, gradului de calificare profesională, ştiinţifico-didactică, rezultatelor activităţii sale;

k) să i se repare prejudiciul cauzat sănătăţii în legătură cu desfășurarea activitatea profesională;

l) să-şi apere, inclusiv pe cale judiciară, dreptul la muncă şi alte drepturi profesionale;

m) să refuze acordarea asistenței medicală veterinară în condițiile stabilite de prezenta lege;

n) să ceară respectarea reputaţiei profesionale dobîndită în rezultatul activitații sale;

o) să utilizeze ștampila și insemnele de apartenență la profesia de medic veterinar;

p) să dețină sediu profesional;

q) să angajeze personal de specialitate și auxiliar;

r) să exercite alte drepturi, în conformitate cu legislaţia.

**Articolul 13.** Asociaţiile de medici veterinari

(1) Pentru apărarea drepturilor şi intereselor lor, medicii veterinari sunt în drept să se asocieze, pe principii benevole, conform legislaţiei cu privire la organizaţiile necomerciale, în asociaţii profesionale locale, naționale şi internaţionale, şi să le înregistreze în modul stabilit.

(2) Asociaţiile de medici veterinari specificate la alineatul (1) pot acorda asistenţă profesională și materială medicilor veterinari din cadrul asociaţiei şi membrilor de familie ai acestora.

(3) Asociaţiile de medici veterinari naționale şi internaţionale pot avea structuri regionale.

**Articolul 14.** Obligaţiile în exercitarea profesiei de medic veterinar

(1) Medicul veterinar este obligat:

a) sa-și exercite profesia respectând bunele practici;

b) să-şi perfecţioneze în permanenţă cunoştinţele profesionale și să treacă atesatarea periodică stabilită;

c) să respecte cerințele de sănătate și bunăstare a animalelor;

d) să asigurare siguranța alimentelor;

e) să evite îmbolnăvirile iatrogene;

f) să păstreze secretul profesional cu excepţia cazurilor prevăzute de prezenta lege şi de legislaţia privind accesul la informaţii;

g) să ceară consimțământul de la deținătorul de animale pentru orice serviciu prestat cu excepția cazurilor de urgență;

h) să respecte normele etico-profesionale;

i) să eutanasieze animale doar cu consimțământul scris al deținătorului de animale cu excepția cazurilor de eutanasiere urgentă;

j) să se prezinte în faţa Comisiei de deontologie și litigii când este convocat legal;

k) să respecte actele normative referitoare la exercitarea profesiei de medic veterinar şi să se supună hotărârii organelor de conducere ale Colegiului;

l) să cunoască drepturile şi obligaţiile sale de serviciu;

m) să depisteze prezența bolilor infecțioase, să le notifice, să efectueze ancheta epizootologică, și să realizeze măsuri de combatere a acestora în concordanță cu alte autorități publice;

n) să promoveze în rândul populației a cerințelor privind sănătatea și bunăstarea animalelor;

(2) În executarea obligaţiilor profesionale medicul veterinar:

a) nu este în drept să provoace animalelor dureri nejustificate;

b) este obligat pe perioada tratamentului să reducă la minim durerea, suferinţa, stresul sau a vătămărilor de durată ce pot fi provocate animalelor.

**Articolul 15.** Modul de apărare a drepturilor medicului veterinar

Drepturile profesionale se apără în instanța de judecată sau după caz de Colegiu.

**Secțiunea 3**

**RAPORTURILE STABILITE ÎN TIMPUL**

**EXERCITĂRII PROFESIEI DE MEDIC VETERINAR**

**Articolul 16.** Raportul medic veterinar – deținător de animale

(1) Raportul între medicul veterinar și deținătorul de animale se întemeiază pe respect și încredere reciprocă, pe dreptul la opțiune al deținătorului de animale.

(2) Medicul veterinar este obligat să informeze deținătorul de animale asupra unor eventuale riscuri ce comportă intervenţia medicală, precum şi riscul unui eventual refuz de intervenţie medicală.

(3) Medicul veterinar este în drept să refuze efectuarea intervenţiei medicală cu excepţia situaţiilor de urgenţă, recomandînd un alt medic veterinar în următoarele cazuri excepţionale:

a) în lipsa unei competenţe profesionale în domeniu sau a posibilităţilor tehnico-medicale necesare efectuării intervenţiei medicale;

b) în cazul unor contradicţii între efectuarea intervenţiei medicale şi principiile etico-morale ale medicului;

c) în cazul imposibilităţii creării unui contact terapeutic condiționat de agresivitatea și imposibilitatea contenței animalului bolnav;

(4) Orice intervenţie medicală se efectuiaza cu acordul deținătorului de animale, cu excepţia situaţiilor când starea lui fizică şi psihică nu-i permite să ia o decizie conştientă sau în alte situaţii stabilite de legislaţie.

(5) Medicul veterinar nu poate împiedica deținătorul de animale să se adreseze la un alt medic veterinar.

**Articolul 17.** Raportul dintre medicii veterinari

(1) Raportul dintre medici veterinari se întemeiază pe corectitudine, colaborare, respect reciproc a reputației profesionale, solidaritate de breaslă.

(2) Pot fi supuse criticii numai acţiunile profesionale şi comportamentul deontologic.

(3) Medicul veterinar este obligat să aibă o atitudine respectuoasă faţă de felceri veterinari.

**CAPITOLUL III**

**COLEGIUL MEDICILOR VETERINARI**

**Secțiunea 1**

**STATUTUL JURIDIC ȘI DOMENIILE DE ACTIVITATE A COLEGIULUI**

**Articolul 18.** Statutul juridic al Colegiului Medicilor Veterinari

(1) Colegiul Medicilor Veterinari reprezintă o organizație profesională autonomă, neguvernamentală, apolitică şi nonprofit, din care fac parte toţi medicii veterinari cu activitate pe teritoriul Republicii Moldova.

(3) Colegiul are statut de persoană juridică cu autonomie instituţională, care îşi exercită atribuţiile în mod independent.

**Articolul 19.** Domeniile de activitate ale Colegiului

Colegiul exercită atribuţii prevăzute de lege în următoarele domenii principale de activitate:

a) profesional-ştiinţific şi învăţământ;

b) atestarea medicilor vetereinari;

c) etică profesională şi deontologie medicală;

d) jurisdicţie profesională şi litigii;

e) avizări şi acreditări;

f) economico-social;

g) administrativ şi organizatoric.

**Articolul 20.** Organele de conducere a Colegiului

Organele de conducere a Colegiului sunt:

a) Congresul;

b) Președintele;

c) Biroul executiv;

**Articolul 21.** Competențele Colegiului

Colegiul are următoarele competențe:

a) apără drepturile și interesele medicilor veterinari;

b) reprezintă profesia de medic veterinar în raport cu autoritațile publice naționale, organizațiile internaționale și mediul de afaceri;

c) asigură dezvoltarea continua și atestarea profesională;

d) aplică sancțiuni disciplinare.

**Secțiunea 2**

**ORGANIZAREA ŞI FUNCŢIONAREA COLEGIULUI**

**Articolul 22.** Principiile de organizare și funcționare a Colegiului

(1) Organizarea şi funcţionarea Colegiului se bazează pe principiile teritorialităţii şi reprezentativităţii.

(2) Organele de conducere ale Colegiului adoptă decizii prin vot deschis cu excepția procesului de alegere a membrilor acestora care se face prin vot secret.

**Articolul 23.** Organizarea teritorială a Colegiului

(1) Organizarea şi funcţionarea Colegiului se realizează la nivel republican și regional;

(2) Colegiul stabilește numărul subdiviziunilor regionale.

(3) O subdiviziune aparte constituie subdiviziunea academică care include medicii veterinari implicați în activități științifico-didactice;

**Articolul 24.** Congresul Colegiului

(1) Congresul Colegiului este organul suprem de conducere al Colegiului şi se constituie din delegaţi aleşi de subdiviziunile sale.

(2) Durata mandatului, procedura de delegare și numărul medicilor veterinari delegaţi la congres se stabilește în Statutul Colegiului în funcție de numărul membrilor subdiviziunilor sale.

(3) La Congres participă şi membrii în exerciţiu al Biroului executiv al Colegiului, care au drept de vot numai dacă au şi calitatea de delegat.

(4) La Congresul Colegiului pot fi invitate oficialităţi, personalităţi ale profesiei, reprezentanţi ai diferitelor instituţii, organizaţii profesionale din ţară şi din străinătate, societăţi şi firme de profil etc., fără drept de vot.

(5) Congresul Colegiului se întruneşte o dată pe an.

(6) Congresul ordinar și extraordinar se convoacă de Biroul executiv al Colegiului la propunerea președintelui sau la propunerea a 1/4 din numărul membrilor Colegiului.

(7) Congresul Colegiului este deliberativ în prezenţa a două treimi din numărul delegaților aleși şi adoptă hotărâri cu votul simplei majorităţi dacă prezenta lege nu prevede altfel.

**Articolul 25.** Atribuțiile Congresului

(1) Congresul are următoarele Atribuții:

a) adoptă Statutul de organizare şi funcţionare a Colegiului;

b) adoptă Statutul Medicului Veterinar;

c) adoptă Codul Deontologic medical veterinar;

d) adoptă hotărâri privind formarea, calificarea, specializarea şi perfecţionarea medicilor veterinari;

e) adoptă criteriile pentru promovarea profesională;

f) adoptă hotărâri privitoare la relaţiile de colaborare a Colegiului, cu alte Autorități Publice și foruri profesionale şi ştiinţifice din ţară şi străinătate;

g) adoptă însemnele Colegiului elaborate și propuse de Comisia normativă;

h) adoptă bugetul Colegiului.

(2) Congresul alege:

a) președintele și vicepreședintele Colegiului cu o vechime în activitatea medicală veterinară de cel puţin 10 ani;

b) secretarul Biroului executiv;

c) președinții și membrii tuturor comisiilor;

(3) Congresul aprobă rapoartele de activitate ale Biroului executiv, ale Comisiei de deontologie şi litigii şi ale Comisiei de cenzori privind activitatea financiar-contabilă a Biroului executiv în exerciţiu.

(4) Hotărârile Congresului sunt obligatorii pentru toţi membrii Colegiului.

(5) Hotărârile Congresului Colegiului pot fi atacate în instanța de judecată.

**Articolul 26.** Președintele și vicepreședintele Colegiului

(1) Colegiul este condus de către președinte și asistat de vicepreședinte.

(2) Preşedintele și vicepreședintele Colegiului sunt aleși pe un termen de 3 ani și își exercită mandatul pînă la alegerea noului președinte sau vicepreședinte.

(3) Alegerea preşedintelui Colegiului se face cu votul majorităţii absolute, a delegaților prezenți.

(4) Una şi aceeaşi persoană poate fi aleasă preşedinte sau vicepreședinte al Colegiului pentru cel mult două mandate consecutive.

(5) În caz de boală sau de absenţă a preşedintelui Colegiului, funcțiile acestuia sunt executate de către vicepreședinte.

(6) Atribuțiile Președintelui sunt:

a) conduce şedinţele Congresului Colegiului, și a activității Biroiului executiv;

b) reprezintă Colegiul în raport cu autoritațile publice naționale, organizațiile internaționale și mediul de afaceri;

c) propune Biroului executiv convocarea congresului;

d) planifică activitatea Biroului executiv și elaborează proiectul bugetului Colegiului;

e) coordonează activitatea comisiilor Colegiului;

f) coordonează şi controlează activitatea subdiviziunilor regionale;

g) exercită controlul asupra executării deciziilor comisiilor;

h) ordonator de credite în limitele devizului de cheltuieli;

i) asigură integritatea patrimoniului Colegiului.

**Articolul 27.** Componența Biroul executiv al Colegiului

(1) Biroul executiv al Colegiului este alcătuit din:

a) preşedinte;

b) vicepreşedinte;

c) secretar;

d) preşedintele Comisiei normative;

e) preşedintele Comisiei de liberă practică și atestare;

f) președintele Comisiei de deontologie și litigii;

g) președintele Comisiei pentru cercetare, știința și formare profesională;

h) președintele Comisiei de cenzori;

(2) Ședințele Biroul executiv sunt deliberative dacă sunt prezenți două treimi din numărul membrilor săi.

(3) Biroul executiv adoptă hotărâri cu majoritatea simplă de voturi a membrilor prezenți.

(4) Toţi membrii Biroului executiv au drept de vot.

(5) Activitatea de membru al Biroului executiv se exercită în baza unei remunerări, valoarea căreia se stabilește de Congresul Colegiului.

(6) Hotărârile Biroului executiv pot fi atacate în instanţa de judecată.

**Articolul 28.** Atribuțiile Biroului executiv

Biroul executiv este organul executiv al Colegiului și are următoarele atribuții:

a) aprobă contractele şi angajamentele semnate de preşedintele Colegiului superioare a 50000 mii lei;

b) organizează formarea profesională continuă a medicilor veterinari;

c) adoptă rezoluții și recomandări privind participarea la îndeplinirea programelor științifice ale instituțiilor de învățământ superior și actelor de cercetare în domeniul medicinii veterinare;

d) asigură măsuri organizatorice pentru ținerea Registrului medicilor veterinari care au dreptul să exercite profesia de medic veterinar;

e) emite decizii în aplicarea hotărârilor luate în cadrul Congresului Colegiului, precum şi a atribuţiilor acestuia;

f) acordă avizul consultativ şi face propuneri pentru proiectele de acte normative, reglementările şi normele de exercitare a profesiei, în toate domeniile de activitate specific veterinare, conform legislaţiei în vigoare;

g) colaborează cu Autoritățile publice la elaborarea strategiei de dezvoltare a activităților sanitar veterinare;

h) supraveghează respectarea prezentei Legi, a Codului Deontologic medical veterinar şi a Statutului Medicului Veterinar;

i) elaborează metode de perfecţionare profesională a medicilor veterinari de liberă practică şi stabileşte modalităţile de ierarhizare profesională;

j) aplică şi publică pe pagina sa web oficială deciziile privind aplicarea sancţiunilor stabilite de Comisia de deontologie şi litigii;

k) stabilește cuantumul salariilor personalului angajat al Colegiului.

l) colaborează cu instituţiile publice în stabilirea direcţiilor de dezvoltare şi de perfecţionare a învăţământului medical veterinar universitar şi postuniversitar, în concordanţă cu cerinţele şi standardele internaţionale şi cu legislaţia Republicii Moldova;

m) elaborează regulamentul de organizare şi desfăşurare a Congresului, și organizează desfășurarea lucrărilor Congresului Colegiului și a altor manifestări profesionale;

n) monitorizează înfiinţarea, organizarea şi funcţionarea unităţilor medicale veterinare de asistenţă, indiferent de forma de organizare, precum şi respectarea normelor legale în furnizarea serviciilor medicale veterinare;

o) oferă consultanță Ministerului Educației, Culturii și Cercetării pentru recunoașterea și echivalarea diplomelor și înregistrează medicii veterinari din alte state care au dreptul de prestare de servicii medicale veterinare pe teritoriul Republicii Moldova;

p) eliberează medicilor veterinari certificarea necesară pentru exercitareaprofesiei de medic veterinar de liberă practică;

q) poate propune candidați pentru funcția de decan al facultății de Medicină Veterinară și Știința Animalelor din cadrul Universității Agrare de Stat din Moldova;

r) deține Registrul unic de înregistrare a animalelor de companie conform regulilor stabilite de Guvern.

**Articolul 29.** Comisiile Colegiului

(1) Comisiile Colegiului sunt:

a) Comisia de deontologie și litigii;

b) Comisia de cenzori;

c) Comisia normativă;

d) Comisia de liberă practică și atestare;

e) Comisia pentru cercetare, știința și formare profesională.

(2) Președinții, membrii titulari și cei supleanți ai comisiilor din cadrul Colegiului sunt aleşi la Congres prin vot secret, pe un termen de 3 ani. Numărul membrilor titulari, membrilor supleanți și procedura de alegere a lor și a președinților comisiilor se stabilește în Statutul Colegiului.

(3) Activitatea comisiilor Colegiului este organizată de preşedinţii acestora, una şi aceeaşi persoană poate fi aleasă preşedinte al comisiei pentru cel mult două mandate consecutive.

(4) Ședințele comisiilor Colegiului sunt convocate de președinții acestora sau de președintele Colegiului ori de câte ori este necesar, dar cel puțin o dată în lună.

(5) Comisiile Colegiului decid independent asupra modului de desfăşurare a şedinţelor.

(6) Ședințele Comisiilor sunt deliberative dacă sunt prezenți 2/3 din numărul membrilor titulari. Hotărârile comisiilor Colegiului se adoptă cu votul majorităţii simple a membrilor prezenți.

(7) Președintele Colegiului are dreptul să asiste la ședințele tuturor Comisiilor Colegiului.

(8) Membrii titulari ai comisiilor sunt membrii cu drept de vot.

(9) Membrii supleanți ai comisiilor nu au drept de vot și prezența lor la ședințele comisiilor din care fac parte este facultativă.

(10) La decesul unui membru titular, la plecarea și obținerea reședinței în altă țară, la pierderea dreptului de a fi membru al Colegiului sau alte situații, membrul supleant cu cea mai mare vechime ca membru al Colegiului îi ia locul astfel devine membru titular.

(11) Regulamentele de organizare și activitate ale comisiilor se elaborează de Birou și se aprobă de Congres.

**Secțiunea 3**

**MEMBRII COLEGIULUI**

**Articolul 30.** Înscrierea în Colegiu

(1) Calitatea de membru al Colegiului se acordă la cererea scrisă a persoanei care respectă cerințele prevăzute la articolul 4, litera a), b), și c) din prezenta lege.

(2) Calitatea de membru al Colegiului se confirmă prin legitimația de membru.

(3) Calitatea de membru al Colegiului o pot păstra, la cerere, şi medicii veterinari pensionaţi care au deţinut anterior această calitate.

(4) Membrii Colegiului sînt înscrişi într-un registru care se publică pe pagina sa web oficială şi se actualizează permanent.

(5) Registrul medicilor veterinari este un registru privat, proprietarul căruia este Colegiul.

**Articolul 31.** Clasificarea membrilor Colegiului

(1) Membrii Colegiului din Republica Moldova pot fi:

a) membri asociaţi,

b) membri de onoare.

(2) Criteriile de includere a membrilor într-una dintre categoriile descrise în alineatul (1) sunt prevăzute în Statutul Medicului Veterinar.

**Articolul 32.** Jurământul medicului veterinar

(1) La înscrierea în Colegiu medicul veterinar depune în faţa Președintelui și a Biroului executiv al Colegiului, într-un cadru solemn, următorul jurământ:

”Eu, medicul veterinar (numele, prenumele), jur să-mi exercit profesia cu competenţă şi responsabilitate, în mod demn, cu onestitate şi devotament, acţionând în toate împrejurările printr-o conduită exemplară, în spiritul normelor Codului Deontologic medical veterinar şi al respectării legilor ţării. Voi folosi toate cunoştinţele mele profesionale şi ştiinţifice pentru promovarea şi apărarea sănătăţii animalelor, protecţia sănătăţii omului şi ameliorarea condiţiilor ecologice. Jur să apăr, cu toate puterile mele, onoarea, prestigiul şi nobilele tradiţii ale profesiei de medic veterinar”.

(2) Textul se semnează de medicul veterinar care depune jurământul și se păstrează în dosarul personal la Colegiu.

**Articolul 33.** Ziua profesională a medicului veterinar

Ultima sâmbătă din luna aprilie se stabileşte ca „Ziua Medicului Veterinar din Republica Moldova”.

**Articolul 34.** Legitimaţia și ștampila medicului veterinar

(1) Legitimaţia atestă calitatea de membru al Colegiului.

(2) Modelul Legitimaţiei și a ștampilei se stabilește de către Colegiu și se eliberează contra plată.

**Articolul 35.** Suspendarea şi retragerea calităţii de membru al Colegiului

(1) Membrul Colegiului care întrerupe exercitarea profesiei de medic veterinar poate solicita, prin cerere, suspendarea calităţii de membru pe durata respectivă.

2) Calitatea de membru se suspendă din oficiu prin decizia Biroului executiv în cazul:

a) incompatibilităţii prevăzute la articolul 7 aliniatul (1);

b) aplicării interdicţiei de a exercita profesia de medic veterinar, dispusă prin hotărîre judecătorească definitivă, pe perioada aplicării interdicţiei;

c) neachitării cotizaţiei de membru;

d) neparticiparea la atestarea periodică;

(3) Pe durata suspendării calităţii de membru al Colegiului, obligaţiile şi drepturile ce decurg din prezenta lege se suspendă.

(4) Calitatea de membru poate fi retrasă prin decizia Biroului executiv în cazul:

a) exercitării în continuare a profesiei de medic veterinar după suspendarea aceseia;

b) încălcarea gravă a codului Deontologic medical veterinar;

c) nerespectării prevederilor Statutului Colegiului;

d) incompatibilităţii prevăzute la articolul 7, aliniatul (2).

(5) Se consideră încălcări grave a Codului Deontologic medical veterinar următoarele fapte:

a) cauzarea intenţionată de dureri şi suferinţă animalului, având drept urmare mutilarea sau moartea acestuia;

b) îndemnarea publică la cruzime față de animale sau justificarea acesteia;

c) defăimarea calităților profesionale a altor medici veterinari;

d) exercitarea profesiei de medic veterinar în scopul săvârșirii unor infracțiuni;

e) încălcarea regulilor de păstrare și prescriere a reţetelor şi de eliberare a medicamentelor.

(6) decizia de suspendare sau retragere a calității de membru al Colegiului se va adopta doar după somarea scrisă a medicului veterinar privind înlăturarea cauzelor ce pot servi la suspendarea sau retragerea calității de membru al Colegiului.

(7) Calitatea de membru al Colegiului suspendată sau retrasă se redobândește la cererea după dispariția circumstanțelor care au cauzat suspendarea sau retragerea.

**Secțiunea 4**

**DREPTURILE ŞI OBLIGAŢIILE MEMBRILOR**

 **COLEGIULUI**

**Articolul 36.** Drepturile membrilor Colegiului

Membrii Colegiului au următoarele drepturi:

a) să aleagă şi să fie aleşi în organele de conducere ale Colegiului;

b) să obţină orice informaţie cu privire la activitatea Colegiului;

c) să solicite apărarea drepturilor şi reputației profesionale de către Colegiu;

d) să participe la întruniri și manifestări a Colegiului şi să fie informaţi în timp util despre aceasta;

e) să poarte însemnele Colegiului;

f) să conteste sancţiunile profesionale disciplinare;

g) să facă parte din asociații sindicală sau obştească.

h) să convoace Congresul.

**Articolul 37.** Obligaţiile membrilor Colegiului

Membrii Colegiului au următoarele obligaţii:

a) să exercite cu demnitate profesia de medic veterinar şi să-şi dezvolte permanent nivelul de calificare;

b) să cunoască şi să respecte cu bună-credinţă prevederile Statutului Colegiului, hotărîrile organelor de conducere ale Colegiului şi obligaţiile lor profesionale;

c) să cunoască şi să respecte Codul Deontologic medical veterinar;

d) să îndeplinească sarcinile ce le-au fost încredinţate în calitate de membri ai Colegiului;

e) să participe la şedinţele organelor de conducere ale Colegiului la care au fost convocaţi;

f) să exercite atribuţiile ce le revin în calitate de reprezentanţi sau membri în organele de conducere ale Colegiului;

g) să comunice existența interesului personal la examinarea unor subiecte în cadrul organelor de conducere din care fac parte;

h) să manifeste un comportament demn în exercitarea profesiei de medic veterinar şi a calităţii de membru al Colegiului;

i) să soluţioneze divergenţele cu alţi membri în primul rînd prin intermediul Colegiului;

j) să nu cauzeze prejudicii reputaţiei Colegiului şi membrilor acestuia;

k) să achite cotizaţia de membru al Colegiului în termenele stabilite în Statutul Colegiului.

**Capitolul IV**

**RĂSPUNDEREA DISCIPLINARĂ A MEDICILOR VETERINARI**

**Articolul 38.** Răspunderea disciplinară

(1) Comisia de deontologie și litigii examinează faptele medicilor veterinari considerate ca abateri de la Codul Deontologic medical veterinar și aplică sancțiunile prevăzute de acesta.

(2) Medicii veterinari răspund disciplinar pentru acţiunile prin care se încalcă prevederile prezentei Legi, normele Codului Deontologic medical veterinar şi prevederile altor acte normative ce reglementează activitatea sanitar veterinară.

(3) Procedura privind soluţionarea litigiilor şi abaterilor săvârşite de către medicii veterinari este stabilită în regulamentul de ordine interioară pentru Comisia de deontologie şi litigii.

**Articolul 39.** Termenele de prescripţie

(1) Procedura disciplinară nu poate fi intentată, iar cea intentată se clasează, dacă din momentul comiterii abaterii au trecut 6 luni.

(2) La intentarea procedurii disciplinare descrise la aliniatul (1) nu se ia în calcul perioada pierderii temporare de către medicul veterinar a capacităţii de muncă, aflării acestuia în concediu şi timpul aflării cauzei în procedură disciplinară.

(3) Sancţiunea disciplinară se aplică în cel mult o lună de la data constatării abaterii, fără a se lua în calcul perioada pierderii temporare de către medicul veterinar a capacităţii de muncă şi aflării acestuia în concediu.

**Articolul 40.** Anularea sancţiunii disciplinare

Dacă în decurs de un an de la data aplicării sancţiunii disciplinare medicul veterinar sancţionat nu comite o nouă abatere, se consideră că acesta nu a fost supus sancţiunii disciplinare.

**Capitolul V**

**ATESTAREA MEDICILOR VETERINARI**

**Articolul 41.** Organizarea atestării medicilor veterinari de liberă practică și evidența acestora.

(1) Activitatea de atestare și eliberarea certificatelor de confirmare a gradului de calificare a medicilor veterinari este organizată și desfășurată de către Comisia de liberă practică și atestare în baza unui regulament aprobat de către Colegiu.

(2) Colegiul publică și actualizează permanent pe pagina sa web oficială Lista medicilor veterinari care au dreptul de a exercita profesia de medic veterinar.

(3) Colegiul, în termen de cel mult 10 zile de la data eliberării Atestatului include medicul veterinar în Lista medicilor veterinari de libera practică.

(4) Colegiul va sesiza autorităţile competente ori de câte ori va avea informaţii cu privire la persoane care exercită ilegal activităţi veterinare.

**Articolul 42.** Eliberarea Atestatului

(1) Atestatul pentru exercitarea profesiei de medic veterinar de liberă practică se eliberează de către Comisia de liberă practică și atestare în termen de 10 zile de la atestare.

(2) Atestatul pentru exercitarea profesiei de medic veterinar de liberă practică se eliberează pe 5 ani şi este valabilă pe întreg teritoriul Republicii Moldova.

(3) Hotărârea privind refuzul de eliberare a Atestatului pentru exercitarea profesiei de medic veterinar de liberă practică poate fi contestată la Comisia de deontologie și litigii .

(4) Atestatul pentru exercitarea profesiei de medic veterinar de libera practica se eliberează contra unei taxe aprobată de Congres și achitată în contul Colegiului.

**Articolul 43.** Suspendarea și retragerea Atestatului

(1) Suspendarea și retragerea Atestatului se efectuează de Colegiu în temeiul hotărârii Comisiei de deontologie și litigii.

(2) Atestatul de medic veterinar de libera practică se suspendă:

a) în caz de suspendare a calității de medic veterinar;

b) cu titlul de sancțiune aplicat de către Comisia de deontologie și litigii;

c) pe durata desfășurării anchetei față de medicul veterinar aplicat de Comisia de deontologie și litigii pentru prevenirea cauzării unor prejudiciilor materiale;

(3) Atestatul de medic veterinar de liberă practică se retrage:

a) în cazurile când medicii veterinari sunt excluși din membrii Colegiuuli;

b) la depistarea circumstanţelor care adeveresc acţiunile nelegitime ale medicului veterinar de liberă practică la obţinerea atestatului;

c) la încălcarea gravă, de o singură dată, a normelor Codului Deontologic medical veterinar;

d) la pierderea, de către medicul veterinar de liberă practică, a cetăţeniei Republicii Moldova după obţinerea atestatului pentru exercitarea profesiei;

e) încălcarea sistematică sau gravă a prevederilor contractului de asistenţă medicală veterinară.

(4) Hotărârea privind retragerea Atestatului pentru exercitarea profesiei de medic veterinar de liberă practică poate fi atacată în instanța de judecată.

(5) În termen de 10 zile de la data comunicării deciziei de retragere a Atestatului medicul veterinar îl va depune împreună cu legitimația la unul din sediile Colegiului

**Capitolul VI**

**VENITURI ŞI CHELTUIELI**

**Articolul 44.** Veniturile Colegiului

(1) Veniturile Colegiului se constituie din:

a) taxa de înscriere;

b) cotizaţia anuală de membru;

c) donaţii, sponsorizări și alte surse ce nu contravin legislaţiei.

(2) Cuantumul taxei de înscriere, al cotizaţiei anuale de membru şi al altor plăţi se aprobă de către Congres.

**Articolul 45.** Cheltuielile Colegiului

Mijloacele financiare disponibile ale Colegiului pot fi utilizate pentru:

a) organizarea şi funcţionarea Colegiului;

b) remunerarea muncii personalului;

c) procurarea materialelor şi serviciilor;

d) acordarea de burse prin concurs medicilor veterinari;

e) acordarea de premii membrilor Colegiului pentru rezultate profesionale deosebite;

f) acoperirea altor cheltuieli aprobate de Congres.

**Capitolul VII**

**DISPOZIŢII FINALE ŞI TRANZITORII**

**Articolul 46.** Convocarea primului Congres al Colegiului Medicilor Veterinari

(1) Prin derogare de la articolul 24 aliniatul (1) Ministrul Agriculturii, Dezvoltării Regionale și Mediului, în termen de 60 de zile de la data intrării în vigoare a prezentei Legi, va forma o comisie specială pentru pregătirea şi convocarea primului Congres al Colegiului Medicilor Veterinari din Republica Moldova.

(2) Prin derogare de la articolul 24 aliniatul (7) congresul Colegiului se va considera deliberativ dacă la acesta participă două treimi din numărul medicilor veterinari care profesează conform datelor Agenției Naționale pentru Siguranța Alimentelor.

(3) Prima şedinţă a Congresului Colegiului va fi prezidată de preşedintele comisiei speciale specificate la aliniatul (1) după care această comisie își încetează activitatea prin auto dizolvare.

(4) La data intrării în vigoare a prezentei legi, se abrogă: noțiunea ”medic veterinar oficial”, articolul 12 și alineatul 1 articolul 14, din Legea nr. 221-XVI din 19 octombrie 2007 privind activitatea sanitar veterinară (republicată în Monitorul Oficial al Republicii Moldova, 2013, nr. 125-129, articolul 396), cu modificările și completările ulterioare.

(5) Guvernul, în termen de 6 luni va:

a) prezenta Parlamentului propuneri privind aducerea legislaţiei în concordanţă cu prezenta lege;

b) aduce actele sale normative în concordanţă cu prezenta lege;

c) adoptă actele normative necesare pentru executarea prezentei legi.

(6) Prezenta lege intră în vigoare peste 3 luni de la data publicării ei în Monitorul Oficial al Republicii Moldova.

**PREȘEDINTELE PARLAMENTULUI**